ลงทะเบียนตกงานทะลุ15ล้านคน
คลังเร่งตรวจสอบผู้ที่ผ่านเกณฑ์คนตกงานรับเงิน 5 พันบาท จ่ายเงินภายใน 7 วันทำการ
29 มี.ค. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลังเปิดเผยว่า เมื่อเวลา 13.00 น. ของวันที่ 29 มี.ค. 2563 มีคนลงทะเบียนใน www.เราไม่ทิ้งกัน.com ทะลุ 15.3 ล้านคน เพื่อขอรับเงินช่วยเหลือจากการได้รับผลกระทบจากไวรัสโควิด-19 (COVID-19) จำนวน 5,000 บาท เป็นเวลา 3 เดือน
ทั้งนี้ ระบบจะตรวจสอบว่า ผู้ลงทะเบียนมีคุณสมบัติครบ 3 เงื่อนไขสำคัญ คือเป็นแรงงาน ไม่อยู่ในระบบประกันสังคมมาตรา 33 และได้รับผลกระทบจากโควิด-19 จริง โดยจะได้รับเงินภายใน 7 วันทำการ ผ่านบัญชีที่ได้ลงทะเบียนไว้
นายลวรณ กล่าวว่า หลังจากนี้คลังจะเร่งตรวจสอบผู้ลงทะเบียน หากผ่านเกณฑ์ทั้งหมด ก็จะพยายามจ่ายเงินช่วยเหลือให้ได้ภายใน 7 วันทำการ สำหรับผู้ที่ได้รับข้อความไม่ผ่านการคัดเลือกก็สามารถยื่นเรื่องอุทธรณ์ได้ โดยผู้ลงทะเบียนทั้งหมดไม่ได้หมายความว่าจะได้รับเงิน 5,000 บาท ทุกคน ต้องเข้าเกณฑ์และได้ระผลกระทบจากการระบาดของโควิด-19 จริงๆ
สำหรับการลงทะเบียน กระทรวงการคลัง คิดว่าผ่านจุดพีคมาแล้ว เมื่อช่วงสี่ทุ่มถึงเที่ยงคืนของวันที่ 28 มี.ค. 2563 มีคนเข้ามาลงทะเบียน ชั่วโมงละกว่า 2 ล้านคน โดยเวลา 22.36 น มีผู้ลงทะเบียนได้ 5.3 ล้านคน เวลา 22.51 น. มีคนลงทะเบียนได้ 6 ล้าน และตอนเที่ยงคืนมีคนลงทะเบียนแล้ว 8.5 ล้านคน
สำหรับในวันที่ 29 มี.ค. 2563 เวลา 6.00 น. มีคนลงทะเบียนได้ 9.6 ล้านคน และมาทะลุ 10 ล้านคน เวลา 7.20 น. และเมื่อเวลา 13.00 น. ยอดลงทะเบียนเพิ่มเป็น 15.3 ล้านคน